SL Uradni list Evropske unije C 368/1

POROČILO

o letnih računovodskih izkazih Skupnega podjetja ARTEMIS za proračunsko leto 2010, z odgovori Skupnega podjetja

2011/C 368/01

UVOD

1. Skupno podjetje ARTEMIS s sedežem v Bruslju je bilo ustanovljeno decembra 2007 (1) za obdobje 10 let.

2. Glavni cilj Skupnega podjetja je opredeliti in izvajati „raziskovalni program“ za razvoj ključnih tehnologij za vgrajene računalniške sisteme na različnih področjih uporabe z namenom izboljšati evropsko konkurenčnost in vzdržnost ter omogočiti oblikovanje novih trgov in družbenih aplikacij (2).

3. Ustanovni člani Skupnega podjetja ARTEMIS so Evropska unija, ki jo zastopa Komisija, države članice Avstrija, Belgija, Danska, Estonija, Finska, Francija, Grčija, Irska, Italija, Madžarska, Nemčija, Nizozemska, Portugalska, Romunija, Slovenija, Španija, Švedska in Združeno kraljestvo ter ARTEMISIA, združenje, ki zastopa podjetja in druge raziskovalne organizacije, dejavne na področju vgrajenih računalniških sistemov v Evropi. Leta 2009 so člani Skupnega podjetja postali tudi Ciper, Češka, Latvija in Norveška.

4. Najvišji prispevek EU za Skupno podjetje ARTEMIS za pokrivanje stroškov poslovanja in raziskovalnih dejavnosti je 420 milijonov EUR, ki se izplačajo iz proračuna Sedmega okvirnega programa za raziskave (3). Prispevek združenja ARTEMISIA znaša največ 30 milijonov EUR za stroške poslovanja. Države članice ARTEMIS zagotovijo prispevke v naravi za stroške poslovanja (z omogočanjem izvajanja projektov) in finančne prispevke v višini najmanj 1,8-kratnega finančnega prispevka EU. Prispevke v naravi zagotovijo tudi raziskovalne organizacije, ki sodelujejo pri projektih.

5. Skupno podjetje je začelo samostojno delovati 26. oktobra 2009.

IZJAVA O ZANESLJIVOSTI

6. Sodišče je v skladu z določbami člena 287(1) Pogodbe o delovanju Evropske unije revidiralo letne računovodske izkaze (4) Skupnega podjetja ARTEMIS, ki jih sestavljajo „računovodski izkazi“ (5) in „poročila o izvrševanju proračuna“ (6) za proračunsko leto, ki se je končalo 31. decembra 2010, ter zakonitost in pravilnost transakcij, povezanih s temi izkazi.

7. Ta izjava o zanesljivosti je naslovljena na Evropski parlament in Svet v skladu s členom 185(2) Uredbe Sveta (ES, Euratom) št. 1605/2002 (7).

Odgovornost direktorja

8. Direktor je kot odredbodajalec odgovoren za izvrševanje prihodkov in odhodkov proračuna v skladu s finančnimi pravili Skupnega podjetja in v mejah odobrenih proračunskih sredstev (8). Odgovoren je za vzpostavitev (9) organizacijske strukture, notranjih upravljavskih in kontrolnih sistemov ter postopkov za pripravo končnih računovodskih izkazov (10), v katerih ni pomembnih napačnih navedb, ne glede na to, ali so te posledica goljufije ali napake, ter za zagotovitev zakonitosti in pravilnosti transakcij, povezanih temi izkazi.

Odgovornost Sodišča

9. Sodišče je odgovorno na podlagi svoje revizije zagotoviti izjavo o zanesljivosti letnih računovodskih izkazov Skupnega podjetja ter o zakonitosti in pravilnosti z njimi povezanih transakcij.

10. Sodišče je revizijo izvedlo v skladu z mednarodnimi standardi revidiranja in etičnima kodeksoma MZRS in ISSAI (11). Ti standardi določajo, da mora Sodišče ravnati v skladu z etičnimi zahtevami ter revizijo načrtovati in opraviti tako, da pridobi razumno zagotovilo, da v računovodskih izkazih ni pomembnih napačnih navedb in da so z njimi povezane transakcije zakonite in pravilne.

11. Revizijsko delo Sodišča zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Izbrani postopki so odvisni od njegove revizijske presoje, vključno z oceno tveganja pomembno napačne navedbe v računovodskih izkazih ali nezakonitih ali nepravilnih transakcij, ne glede na to, ali so te posledica goljufije ali napake. Pri pripravi teh ocen tveganja se upoštevajo notranje kontrole, ki jih revidiranec izvaja pri pripravi in predstavitvi računovodskih izkazov, da se lahko oblikujejo okoliščinam primerni revizijski postopki. Sodišče med svojo revizijo tudi ovrednoti primernost uporabljenih računovodskih usmeritev, razumnost računovodskih ocen, ki jih je pripravilo vodstvo, in skupno predstavitev računovodskih izkazov.

12. Sodišče meni, da so pridobljeni revizijski dokazi zadostni in ustrezni, da zagotavljajo osnovo za spodaj podani mnenji.

Mnenje o zanesljivosti računovodskih izkazov

13. Po mnenju Sodišča letni računovodski izkazi Skupnega podjetja ARTEMIS v vseh pomembnih vidikih pošteno predstavljajo njegovo finančno stanje na dan 31. decembra 2010 ter rezultate njegovega poslovanja in denarne tokove za leto, ki se je takrat končalo, v skladu z določbami njegovih finančnih pravil.

Mnenje o zakonitosti in pravilnosti z izkazi povezanih transakcij

14. Po mnenju Sodišča so transakcije, povezane z letnimi računovodskimi izkazi Skupnega podjetja za proračunsko leto, ki se je končalo 31. decembra 2010, v vseh pomembnih vidikih zakonite in pravilne.

15. Zaradi pripomb, navedenih v odstavkih 16 do 26, mnenji Sodišča nista vprašljivi.

PRIPOMBE O UPRAVLJANJU PRORAČUNA IN FINANČNEM POSLOVODENJU

Izvrševanje proračuna

16. V nasprotju s členoma 29 in 31 finančnih pravil Skupnega podjetja proračun za leto 2010 ni bil sprejet do konca predhodnega leta (sprejet je bil 28. januarja 2010). Njegova struktura in predstavitev nista bili v skladu z določbami finančnih pravil.

17. Končni proračun je vseboval 27 milijonov EUR odobrenih sredstev za plačila. Stopnja realizacije je bila 37,7 %. Sredstva na bančnih računih so na koncu leta znašala skupaj 16,6 milijona EUR (60 % razpoložljivih odobrenih sredstev za plačila v letu 2010). Po navedbah Skupnega podjetja se v relativno nizki stopnji izvrševanja odobrenih sredstev za plačila odražajo zamude pri podpisovanju nacionalnih sporazumov o dodelitvi sredstev na ravni držav članic (12).

Sistemi notranje kontrole

18. Skupno podjetje v letu 2010 ni v celoti izvajalo svojega sistema notranjih kontrol in sistema finančnih informacij. Nadaljnje delo je zlasti potrebno na področju operativnega preverjanja zahtevkov za plačila, gotovosti, ki jo zagotavljajo potrdila nacionalnih organov, in strategije za naknadne revizije. To so pomembni elementi sistema notranje kontrole Skupnega podjetja.

19. Skupno podjetje se pri predhodnem preverjanju popolnoma zanaša na potrdila nacionalnih organov. Za zagotavljanje zakonitosti in pravilnosti stroškov, ki so jih prijavili upravičenci, niso bili opravljeni nobeni drugi pregledi.

20. Naloga naknadne revizije zahtevkov za plačila za projekte je bila v celoti prenesena na države članice, ne da bi Skupno podjetje izvajalo kakršno koli kontrolo (13). Zato bo Skupno podjetje težko zagotovilo: (i) ustrezno zaščito finančnih interesov svojih članov, kot je določeno v uredbi Sveta (14), in (ii) zakonitost in pravilnost transakcij.

21. Pri omejenem pregledu kontrol IT se je pokazalo, da ima Skupno podjetje primerno raven upravljanja IT in prakso za svojo velikost in naloge, vendar formalizacija politik in postopkov na nekaterih področjih zaostaja (15).

22. Računovodja Skupnega podjetja je potrdil finančni in računovodski sistem (ABAC in SAP), ni pa še potrdil s tem povezanih poslovnih procesov, ki zagotavljajo finančne informacije, zlasti tistega, ki zagotavlja finančne informacije o potrjevanju in plačilu zahtevkov za plačila, prejetih od nacionalnih organov.

23. Skupno podjetje v nasprotju s členom 103 svojih finančnih pravil še ne izvaja notranjega postopka za odštevanje obresti na predfinanciranje od plačil preostalega zneska, ki ga je treba izplačati upravičencem.

DRUGE ZADEVE

Funkcija notranje revizije in služba Komisije za notranjo revizijo

24. Člen 6.2 uredbe Sveta o ustanovitvi Skupnega podjetja ARTEMIS določa, da ima Skupno podjetje lasten oddelek za notranjo revizijo. Vendar ob koncu leta 2010 ta pomemben element sistema notranje kontrole še ni bil vzpostavljen.

25. Sodišče je v svojem prejšnjem poročilu opozorilo na to, da je treba pojasniti določbo Statuta Skupnega podjetja o vlogi notranjega revizorja Komisije. Čeprav finančna pravila Skupnega podjetja še niso bila spremenjena tako, da bi vsebovala določbe o pooblastilih notranjega revizorja Komisije, sta Komisija in Skupno podjetje sprejela ukrepe za zagotovitev jasne opredelitve operativnih vlog službe Komisije za notranjo revizijo oz. funkcije notranje revizije Skupnega podjetja.

Ni sporazuma z državo gostiteljico

26. Kot je Sodišče že poročalo, bi morala v skladu z uredbo Sveta o ustanovitvi Skupnega podjetja Skupno podjetje in Belgija skleniti sporazum o gostovanju v zvezi s pisarnami, privilegiji in imunitetami ter drugo podporo, ki jo zagotavlja Belgija. Vendar konec leta 2010 tak sporazum še ni bil podpisan.

To poročilo je sprejel senat IV, ki ga vodi g. Igors LUDBORŽS, član Evropskega računskega sodišča, v Luxembourgu na svojem zasedanju 25. oktobra 2011. Za Računsko sodišče Vítor Manuel da SILVA CALDEIRA Predsednik

(1) Uredba Sveta (ES) št. 74/2008 z dne 20. decembra 2007 o ustanovitvi „Skupnega podjetja ARTEMIS“ za izvedbo skupne tehnološke pobude o vgrajenih računalniških sistemih (UL L 30, 4.2.2008, str. 52).

(2) V Prilogi, ki je predstavljena v informativne namene, so povzeti pristojnosti, dejavnosti in razpoložljivi viri Skupnega podjetja.

(3) Sedmi okvirni program, sprejet s Sklepom št. 1982/2006/ES Evropskega parlamenta in Sveta, združuje vse pobude EU, povezane z raziskavami, in ima odločilno vlogo pri doseganju ciljev rasti, konkurenčnosti in zaposlovanja. Program je tudi ključni steber evropskega raziskovalnega prostora.

(4) Tem računovodskim izkazom je priloženo poročilo o upravljanju proračuna in finančnem poslovodenju med letom, ki med drugim vsebuje podatke o stopnji izvrševanja odobrenih proračunskih sredstev in povzetek informacij o prenosih odobrenih proračunskih sredstev med različnimi proračunskimi postavkami.

(5) Računovodski izkazi zajemajo bilanco stanja in izkaz poslovnega izida, izkaz denarnih tokov, izkaz gibanja neto sredstev in prilogo k računovodskim izkazom, v kateri so opisane glavne računovodske usmeritve in podana druga pojasnila.

(6) Poročila o izvrševanju proračuna vsebujejo izkaz realizacije proračuna in njegovo prilogo.

(7) UL L 248, 16.9.2002, str. 1.

(8) Člen 33 Uredbe Komisije (ES, Euratom) št. 2343/2002 (UL L 357, 31.12.2002, str. 72).

(9) Člen 38 Uredbe (ES, Euratom) št. 2343/2002.

(10) Pravila, ki veljajo za organe EU v zvezi s predstavitvijo računovodskih izkazov in računovodstvom, so določena v poglavju 1 naslova VII Uredbe (ES, Euratom) št. 2343/2002, kakor je bila nazadnje spremenjena z Uredbo (ES, Euratom) št. 652/2008 (UL L 181, 10.7.2008, str. 23), in so sestavni del finančnih pravil Skupnega podjetja.

(11) Mednarodna zveza računovodskih strokovnjakov (MZRS) in Mednarodni standardi za vrhovne revizijske institucije (ISSAI).

(12) Skupno podjetje plačila predfinanciranja za projekte izvršuje šele, ko nacionalni organi podpišejo sporazume o dodelitvi sredstev. Na koncu leta še niso bili podpisani vsi nacionalni sporazumi o dodelitvi sredstev za razpisa iz let 2008 in 2009.

(13) V upravnih sporazumih, podpisanih z nacionalnimi organi financiranja, niso izrecno in podrobno navedene praktične ureditve za naknadne revizije (npr. revizijska metodologija, postopki, ki se uporabljajo), ki jih izvajajo nacionalni organi financiranja. Ti so pravno zavezani samo k poročanju Skupnemu podjetju o rezultatih teh revizij.

(14) V členu 12 uredbe Sveta o ustanovitvi Skupnega podjetja je navedeno, da Skupno podjetje „zagotovi, da so finančni interesi članov ustrezno zaščiteni, in sicer z izvajanjem ali naročanjem ustreznih notranjih in zunanjih kontrol“ in da „izvaja pri prejemnikih javnih sredstev Skupnega podjetja ARTEMIS preglede na kraju samem in finančne revizije. Te preglede in revizije izvede Skupno podjetje ARTEMIS samo ali pa jih v njegovem imenu opravlja država članica ARTEMIS“.

(15) (a) Nepopolno strateško načrtovanje IT in cikel spremljanja; (b) pomanjkanje celovitih formalnih varnostnih politik in pravil; (c) nepopolno obvladovanje tveganja IT in (d) pomanjkanje formalnega načrta neprekinjenega poslovanja ter celovitega in preizkušenega obnovitvenega načrta po nesreči.

PRILOGA Skupno podjetje ARTEMIS (Bruselj) Pristojnosti in dejavnosti Področja pristojnosti Unije, ki izhajajo iz Pogodbe (izvleček iz člena 187 Pogodbe o delovanju Evropske unije) Unija lahko ustanovi skupna podjetja ali kakršno koli drugo strukturo, potrebno za učinkovito izvajanje raziskovalnih, tehnološkorazvojnih in demonstracijskih programov Unije. Pristojnosti Skupnega podjetja (Uredba Sveta (ES) št. 74/2008) Cilji Skupno podjetje ARTEMIS prispeva k izvajanju Sedmega okvirnega programa in teme „Informacijske in komunikacijske tehnologije“ posebnega programa „Sodelovanje“. Naloge — Opredeliti in izvajati „raziskovalni program“ za razvoj ključnih tehnologij za vgrajene računalniške sisteme, — podpirati izvajanje raziskovalnih in razvojnih dejavnosti z dodeljevanjem sredstev udeležencem projektov, izbranih na podlagi konkurenčnih razpisov za zbiranje predlogov, — spodbujati javno-zasebno partnerstvo, katerega cilj je aktiviranje in združevanje prizadevanj Unije ter nacionalnih in zasebnih prizadevanj ter povečanje vseh naložb v raziskave in razvoj na področju vgrajenih računalniških sistemov, — doseči sinergijo in usklajenost evropskih raziskovalnih in razvojnih prizadevanj na področju vgrajenih računalniških sistemov, — spodbujati vključevanje MSP. Vodenje 1 – Upravni odbor je v celoti odgovoren za delovanje Skupnega podjetja in nadzira izvajanje njegovih dejavnosti. 2 – Izvršni direktor je glavni vodstveni delavec, ki je v skladu s sklepi upravnega odbora odgovoren za vsakodnevno vodenje Skupnega podjetja ARTEMIS. 3 – Odbor javnih organov je odgovoren za odločitve o obsegu in proračunu razpisov za zbiranje predlogov, izbiranje predlogov in dodelitev javnih sredstev izbranim predlogom. 4 – Odbor za industrijo in raziskave izdela večletni strateški načrt, raziskovalni program in letni delovni program. 5 – Zunanja revizija Evropsko računsko sodišče. 6 – Organ za razrešnico Parlament na priporočilo Sveta. Viri, ki so bili Skupnemu podjetju na voljo v letu 2010 Proračun vsebuje odobritve za prevzem obveznosti v višini 38,5 milijona EUR in odobritve plačil v višini 27 milijonov EUR. Število zaposlenih 31. decembra 2010 8 mest, določenih v načrtu delovnih mest, od tega 7 zasedenih Drugi uslužbenci: — napoteni nacionalni strokovnjaki: 0 — pogodbeni uslužbenci: 4 — lokalni uslužbenci: 0 skupno število zaposlenih: 11 Ti opravljajo: — operativne dejavnosti: 5 — upravne naloge: 4 — obojne naloge: 2 Dejavnosti in storitve, zagotovljene v letu 2010 V letu 2010 je bil organiziran razpis za zbiranje predlogov s skupnim proračunom 93 milijonov EUR. Vir: Podatki, ki jih je posredovalo Skupno podjetje.